## Pravilnik o načinu i uvjetima upisa u upisnike iz šumskog sjemenarstva i rasadničarstva

### NN 82/1999 (6.8.1999.), Pravilnik o načinu i uvjetima upisa u upisnike iz šumskog sjemenarstva i rasadničarstva

# **MINISTARSTVO POLJOPRIVREDE I ŠUMARSTVA**

Na temelju članka 5. stavka 2. Zakona o šumskom sjemenu i šumskim sadnicama
("Narodne novine", broj 68/98.), ministar poljoprivrede i šumarstva donosi

## **PRAVILNIK**

### **O NAČINU I UVJETIMA UPISA U UPISNIKE IZ ŠUMSKOG SJEMENARSTVA I RASADNIČARSTVA**

I. TEMELJNE ODREDBE

Članak 1.

Ovim se Pravilnikom propisuju sadržaj, oblik i način vođenja Upisnika
proizvođača šumskoga sjemena, Upisnika dorađivača šumskoga sjemena, Upisnika
uvoznika šumskoga sjemena i šumskih sadnica, Upisnika proizvođača šumskih
sadnica, Upisnika znanstvenih i znanstveno-nastavnih ustanova odnosno drugih
pravnih osoba ovlaštenih za obvezatni stručni nadzor proizvodnje šumskoga
sjemena, Upisnika znanstvenih i znanstveno-nastavnih ustanova odnosno drugih
pravnih osoba ovlaštenih za utvrđivanje kakvoće šumskog sjemena, Upisnika
znanstvenih i znanstveno-nastavnih ustanova odnosno drugih pravnih osoba
ovlaštenih za obvezatni stručni nadzor proizvodnje šumskih sadnica te utvrđivanje
granica šumskih sjemenskih jedinica i utvrđivanje površina sjemenskih sastojina
za skupljanje šumskoga sjemena, uvjeti koje moraju udovoljiti pravne i
fizičke osobe za upis u upisnike te sadržaj prijave za upis.

Članak 2.

Upisnici iz članka 1. ovog Pravilnika vode se na propisanim obrascima
koji su tiskani uz ovaj Pravilnik i njegov su sastavni dio, a mogu se voditi
i elektroničkim putem.

Članak 3.

Uz upisnike osniva se i:

1. zbirka isprava, odvojeno za svaku upisanu pravnu ili fizičku osobu,
u koju se u obliku kartoteke unose isprave i drugi spisi u vezi s upisom;

2. imenik upisanih pravnih i fizičkih osoba, abecednim redom uz naznaku
broja stranice na kojoj je pojedini subjekt upisan, a vodi se elektroničkim
putem.

Članak 4.

Upis u upisnik i imenik kao i unos isprava i drugih spisa u zbirku isprava
obavlja osoba koju za to ovlasti ministar poljoprivrede i šumarstva (u
daljnjem tekstu: ministar).

Ovlaštena osoba iz stavka 1. ovog članka odgovorna je za pravilan upis
i uredno vođenje zbirke isprava.

Članak 5.

Podaci upisani u upisnik koji se vodi na elektroničkom računalu pohranjuju
se na odgovarajući medij kao sigurnosna kopija.

Ovlaštena osoba dužna je čuvati upisnik, imenik i zbirku isprava od
zloporabe, oštećenja i uništenja.

Članak 6.

Pravne i fizičke osobe upisane u upisnik dužne su prijaviti Ministarstvu
poljoprivrede i šumarstva (u daljnjem tekstu: Ministarstvo) sve promjene
nastale u ispunjavanju uvjeta propisanih ovim Pravilnikom i priložiti dokaze
o tome.

II. UPISNIK PROIZVOĐAČA ŠUMSKOGA SJEMENA

Članak 7.

U Upisnik proizvođača šumskoga sjemena upisuje se pravne i fizičke osobe
koje se bave proizvodnjom šumskoga sjemena.

Članak 8.

U Upisnik proizvođača šumskoga sjemena upisuje se:

1. naziv, sjedište i matični broj pravne osobe (MB) ili ime i prezime,
prebivalište (mjesto, ulica i broj) i jedinstveni matični broj građana
(JMBG);

2. upisni broj proizvođača;

3. vrsta i razredba šumskog sjemena;

4. broj i nadnevak rješenja o upisu u Upisnik i rješenja o brisanju
iz Upisnika;

5. broj "Narodnih novina" i nadnevak objave.

Obrazac Upisnika proizvođača šumskoga sjemena (UPŠS-1) tiskan je uz
ovaj Pravilnik i njegov je sastavni dio.

Članak 9.

Proizvođača šumskog sjemena upisuje se u Upisnik proizvodača šumskoga
sjemena na temelju pisanog zahtjeva upućenog Ministarstvu.

Članak 10.

Uz zahtjev za upis u Upisnik proizvođača šumskoga sjemena prilaže se:

1. rješenje o upisu u sudski registar za pravnu osobu, obrtnicu ili
uvjerenje nadležnog županijskog ureda da je kooperant (udružnik);

2. dokaz o vlasništvu sjemenske sastojine odnosno dokaz da je korisnik
šumske sjemenske sastojine ili plantaže;

3. dokaz da raspolaže potrebnom opremom za proizvodnju šumskoga sjemena,

4. dokaz da raspolaže skladišnim prostorom temeljem vlasništva ili u
zakupu;

5. dokaz o ispunjavanju uvjeta stupnja i vrste stručne spreme te radnog
iskustva osobe zaposlene na poslovima proizvodnje šumskog sjemena.

Prilozi se podnose u izvorniku, ovjerenom prijepisu ili preslici.

III. UPISNIK DORAĐIVAČA ŠUMSKOGA SJEMENA

Članak 11.

U Upisnik dorađivača šumskoga sjemena upisuje se pravne i fizičke osobe
koje dorađuju šumsko sjeme.

Članak 12.

U Upisnik dorađivača šumskoga sjemena upisuje se:

1. naziv, sjedište i matični broj pravne osobe (MB) ili ime i prezime,
prebivalište (mjesto, ulica i broj) i jedinstveni matični broj građana
(JMBG);

2. upisni broj dorađivača;

3. broj i nadnevak rješenja o upisu u Upisnik i rješenja o brisanju
iz Upisnika;

4. broj "Narodnih novina" i nadnevak objave.

Obrazac Upisnika dorađivača šumskoga sjemena (UDŠS) prilog je ovom Pravilniku
i njegov je sastavni dio.

Članak 13.

Doradivača šumskoga sjemena upisuje se u Upisnik dorađivača šumskoga
sjemena na temelju pisanog zahtjeva upućenog Ministarstvu.

Članak 14.

Uz zahtjev za upis u Upisnik dorađivača šumskoga sjemena prilaže se:

1. rješenje o upisu u sudski registar za pravnu osobu, odnosno obrtnicu;

2. dokaz o vlasništvu odnosno dokaz o korištenju prostora za smještaj
sabranog sjemena i prostora za doradu sjemena;

3. dokaz da posjeduje opremu za doradu sjemena i opremu za pakiranje
sjemena;

4. dokaz o ispunjavanju uvjeta stručne spreme osobe koja vodi doradu
sjemena.

Prilozi se podnose u izvorniku, ovjerenom prijepisu ili preslici.

IV. UPISNIK UVOZNIKA ŠUMSKOGA SJEMENA I ŠUMSKIH SADNICA

Članak 15.

U Upisnik uvoznika šumskoga sjemena i šumskih sadnica (u daljnjem tekstu:
Upisnik uvoznika) upisuje se pravne i fizičke osobe koje uvoze šumsko sjeme
i šumske sadnice.

Članak 16.

U Upisnik uvoznika upisuje se:

1. naziv, sjedište i matični broj pravne osobe (MB) ili ime i prezime,
prebivalište (mjesto, ulica i broj) i jedinstveni matični broj građana
(JMBG);

2. upisni broj uvoznika;

3. broj i nadnevak rješenja o upisu u Upisnik i rješenja o brisanja
iz Upisnika;

4. broj "Narodnih novina" i nadnevak objave.

Obrazac Upisnika uvoznika (UUŠS) tiskan je uz ovaj Pravilnik i njegov
je sastavni dio.

Članak 17.

Ministarstvo će upisati u Upisnik uvoznika pravnu ili fizičku osobu
na temelju pisanog zahtjeva ako je registrirana za obavljanje djelatnosti
uvoza šumskoga sjemena i šumskih sadnica.

Podnositelj zahtjeva za upis u Upisnik uvoznika dužan je uz zahtjev
za upis podnijeti i rješenje o upisu u sudski registar ili obrtnicu.

Prilog se podnosi u izvorniku, ovjerenom prijepisu ili preslici.

V. UPISNIK PROIZVOĐAČA ŠUMSKIH SADNICA

Članak 18.

U Upisnik proizvodača šumskih sadnica upisuje se pravne i fizičke osobe
koje proizvode šumske sadnice.

Članak 19.

U Upisnik proizvođača šumskih sadnica upisuje se:

1. naziv, sjedište i matični broj pravne osobe (MB) ili ime i prezime,
prebivalište (mjesto, ulica i broj) i jedinstveni matični broj građana
(JMBG);

2. upisni broj proizvođača i nadnevak upisa;

3. naziv rasadnika odnosno objekta i mjesta;

4. broj i nadnevak rješenja o upisu u Upisnik i rješenja o brisanju
iz Upisnika;

5. broj "Narodnih novina" i nadnevak objave.

Obrazac Upisnika proizvođača šumskih sadnica (UPŠS-2) tiskan je uz ovaj
Pravilnik i njegov je sastavni dio.

Članak 20.

Proizvodača šumskih sadnica upisuje se u Upisnik proizvođača šumskih
sadnica na temelju zahtjeva upućenog Ministarstvu.

Prilozi se podnose u izvorniku, ovjerenom prijepisu ili preslici.

Članak 21.

Uz zahtjev za upis u Upisnik proizvodača šumskih sadnica prilaže se:

1. rješenje o upisu u sudski registar za pravnu osobu ili obrtnicu;

2. dokaz o vlasništvu zemljišta odnosno dokaz da je proizvođač korisnik
zemljišta odnosno odgovarajućeg proizvodnog prostora;

3. dokaz da raspolaže radnim prostorom i opremom za provođenje odgovarajućeg
tehnološkog postupka proizvodnje;

4. dokaz o ispunjavanju uvjeta o stupnju i vrsti stručne spreme te radnom
iskustvu osobe koja rukovodi proizvodnjom šumskih sadnica.

Prilozi se podnose u izvorniku, ovjerenom prijepisu ili preslici.

VI. UPISNIK ZNANSTVENIH I ZNANSTVENO-
-NASTAVNIH USTANOVA ODNOSNO DRUGIH PRAVNIH OSOBA OVLAŠTENIH ZA OBVEZATNI
STRUČNI NADZOR PROIZVODNJE ŠUMSKOGA SJEMENA

Članak 22.

U Upisnik znanstvenih i znanstveno-nastavnih ustanova odnosno drugih
pravnih osoba ovlaštenih za obvezatni stručni nadzor proizvodnje šumskoga
sjemena (u daljnjem tekstu: ovlaštena ustanova za stručni nadzor proizvodnje
šumskoga sjemena) upisuje se ustanove ili druge pravne osobe koje za to
ovlasti Ministarstvo.

Članak 23.

U Upisnik ovlaštene ustanove za stručni nadzor proizvodnje šumskoga
sjemena upisuje se:

1. naziv, sjedište i matični broj pravne osobe (MB);

2. upisni broj ovlaštene ustanove;

3. broj i nadnevak rješenja o upisu u Upisnik i rješenja o brisanju
iz Upisnika;

4. broj "Narodnih novina" i nadnevak objave;

Obrazac Upisnika ovlaštene ustanove za stručni nadzor proizvodnje šumskoga
sjemena (UNPŠS-1) tiskan je uz ovaj Pravilnik i njegov je sastavni dio.

Članak 24.

Uz zahtjev za upis u Upisnik ovlaštene ustanove za stručni nadzor proizvodnje
šumskoga sjemena podnositelj zahtjeva prilaže:

1. rješenje o upisu u sudski registar;

2. dokaz o ispunjavanju stručne spreme i radnog staža zaposlenika;

3. dokaz o posjedovanju potrebne opreme.

Prilozi se podnose u izvorniku, ovjerenom prijepisu ili preslici.

VII. UPISNIK ZNANSTVENIH I ZNANSTVENO-
-NASTAVNIH USTANOVA ODNOSNO DRUGIH PRAVNIH OSOBA OVLAŠTENIH ZA UTRĐIVANJE
KAKVOĆE ŠUMSKOGA SJEMENA

Članak 25.

U Upisnik znanstvenih i znanstveno-nastavnih ustanova odnosno drugih
pravnih osoba ovlaštenih za utvrđivanje kakvoće šumskog sjemena (u daljnjem
tekstu: Upisnik laboratorija za utvrđivanje kakvoće šumskog sjemena) upisuje
se pravna osoba koja je registrirana za obavljanje takve djelatnosti ili
je u sastavu pravne osobe registrirane za obavljanje takve djelatnosti.

Članak 26.

U Upisnik laboratorija za utvrđivanje kakvoće šumskoga sjemena upisuje
se:

1. naziv, sjedište i matični broj pravne osobe (MB);

2. upisni broj laboratorija;

3. broj i nadnevak rješenja o upisu u Upisnik i rješenja o brisanju
iz Upisnika;

4. broj "Narodnih novina" i nadnevak objave.

Obrazac upisnika laboratorija za utvrđivanje kakvoće šumskoga sjemena
(UL) tiskan je uz ovaj Pravilnik i njegov je sastavni dio.

Članak 27.

Uz zahtjev za upis u Upisnik laboratorija za utvrđivanje kakvoće šumskoga
sjemena podnositelj zahtjeva prilaže:

1. rješenje o upisu u sudski registar;

2. dokaz o ispunjavanju uvjeta stručne spreme voditelja laboratorija;

3. dokaz o raspolaganju potrebnim prostorom;

4. dokaz o posjedovanju potrebne opreme.

Prilozi se podnose u izvorniku, ovjerenom prijepisu ili preslici.

VIII. UPISNIK ZNANSTVENIH I ZNANSTVENO-
-NASTAVNIH USTANOVA ODNOSNO DRUGIH PRAVNIH OSOBA OVLAŠTENIH ZA OBVEZATNI
STRUČNI NADZOR PROIZVODNJE ŠUMSKIH SADNICA TE UTVRĐIVANJE GRANICA ŠUMSKIH
SJEMENSKIH JEDINICA I UTVRĐIVANJE POVRŠINA SJEMENSKIH SASTOJINA ZA SKUPLJANJE
ŠUMSKOGA SJEMENA

Članak 28.

U Upisnik znanstvenih i znanstveno-nastavnih ustanova odnosno drugih
pravnih osoba ovlaštenih za obvezatni stručni nadzor proizvodnje šumskih
sadnica te utvrđivanje granica šumskih sjemenskih jedinica i utvrđivanje
površina sjemenskih sastojina za skupljanje šumskoga sjemena (u daljnjem
tekstu: ovlaštena ustanova za stručni nadzor proizvodnje šumskih sadnica)
upisuje se ovlaštena ustanova koju za to ovlasti Ministarstvo.

Članak 29.

U Upisnik ovlaštene ustanove za stručni nadzor proizvodnje šumskih sadnica
upisuju se sljedeći podaci:

1. naziv, sjedište i matični broj pravne osobe (MB);

2. upisni broj ovlaštene ustanove;

3. broj i nadnevak rješenja o upisu u Upisnik i rješenja o brisanju
iz Upisnika;

4. broj "Narodnih novina" i nadnevak objave.

Obrazac Upisnika ovlaštene ustanove za stručni nadzor proizvodnje šumskih
sadnica (UNPŠS-2) tiskan je uz ovaj Pravilnik i njegov je sastavni dio.

Članak 30.

Uz zahtjev za upis u Upisnik ovlaštene ustanove za stručni nadzor proizvodnje
šumskih sadnica podnositelj zahtjeva prilaže:

1. rješenje o upisu u sudski registar;

2. dokaz o ispunjavanju uvjeta stručne spreme i radnog staža zaposlenika;

3. dokaz o posjedovanju odgovarajuće opreme.

Prilozi se podnose u izvorniku, ovjerenom prijepisu ili preslici.

IX. PRIJELAZNE I ZAKLJUČNE ODREDBE

Članak 31.

Pravne i fizičke osobe upisane u upisnike do dana stupanja na snagu
ovoga Pravilnika dužne su se uskladiti s odredbama ovoga Pravilnika u roku
od godinu dana od dana njegova stupanja na snagu.

Članak 32.

Stupanjem na snagu ovog Pravilnika prestaje važiti Pravilnik o registrima
i propisima u proizvodnji i doradi šumskog sjemena i u proizvodnji šumskog
sadnog materijala ("Narodne novine" br. 25/90).

Članak33.

Ovaj Pravilnik stupa na snagu osmog dana od dana objave u "Narodnim
novinama".

Klasa: 321-01/99-01/146
Urbroj: 525-03-99-1
Zagreb, 28. srpnja 1999.

Ministar
**mr. sc. Ivan Đurkić,** v. r.

![](dodatni/372342.gif)

![](dodatni/372343.gif)

![](dodatni/372344.gif)

![](dodatni/372345.gif)

![](dodatni/372346.gif)

![](dodatni/372347.gif)

![](dodatni/372348.gif)

Pravilnik, NN 82/1999-1489
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)